ToekomsVenster: Hy is Abba Vader | Maroela Media
ToekomsVenster: Hy is Abba Vader
Psalm 89:8 – "Hy is God, vir Hom het die hemelse vergadering 'n heilige ontsag. Hy is magtig, gevrees onder almal rondom Hom."
Die ou vertaling het gesê die vrees van die Here is die begin van wysheid. Uiteraard nie 'n vrees wat intimiteit met jou Vader uitsluit nie. Hy is Abba Vader. Hy nooi ons uit tot 'n Vader-kind-verhouding waarin sy liefdeshart vir ons ontsluit word.
Tog het daar myns insiens iets van die vrees vir en van die Here verlore gegaan. Familiariteit is 'n gevaarlike ding. Dit laat 'n mens vergeet met wie jy te doen het. Daar is grense wat eerbiedig moet word. In hierdie geval die grense tussen die Skepper en skepsel. Soos Hy, maar nie Hy nie. Beelddraer, maar nie God nie. Afhanklik, klein, voorlopig, nietig, aangewese, noem maar op. Nederigheid is gepas vir 'n kind van die Here. Ontsag is die Woord wat die Bybel gebruik. Kom ons buig in dankbare verwondering en aanbidding.